Papersnake/gushiwen huggingface dataset:
官垱鬼哭行
区怀瑞（明代）

碧燐荧荧照原野，酸风夕起官垱下。土囊哆□狸狗吹，腥尘扑地如奔马。

杜宇春魂招不得，训狐有血宁堪洒。乘除积劫运固然，借问啁啾胡为者。

忆自刘石洗戈鋋，沮漳生聚且百年。神宗垂拱久临御，烽埃不动茅檐前。

南关女真沸辽海，欃枪北划稽胡天。援兵糜饷日围竭，坐令万姓相烹煎。

关西寇盗不满百，厥初半是溃逃卒。弯弓内儗力有馀，才向奴锋心胆怵。

圣朝恢复往代殊，偾辕失律忧师出。何事辽东浪死歌，逋租避役争倡率。

偏袒一呼千万群，揭竿已是貔貅军。张角天公三十六，尤来铜马遥相闻。

两河三晋尽注镝，龙蛇起陆扬妖氛。气吞城邑势破竹，平驱骡马如风云。

繇来捕讨多朒缩，一任鸱张而鸷伏。歼渠宥协炳日星，今乃背之为抚局。

逍遥岁月老吾师，脱巾庚癸方追逐。五丁石栈为寇开，假以翼飞因择肉。

虎冠驱众助暴横，吴头楚尾悉弄兵。云梦之间泽量骨，渠血遂与沧浪平。

金钱钜万远调募，骄称蹑贼以为名。村囤洗刷无居人，人寻残骼皆吞声。

汛扫程功徒锲急，封章讵许誇零级。鲸鲵谁知京观恩，不辜横草相波及。

十秋过者指盗丘，閟有精灵难啜泣。杜回混寇更混兵，伯有何归复何立。

似兹兵寇总为殃，楚些无能慰国殇。瞑去分身还四大，且须戴首诉云阊。
木兰花慢 重宿西湖退省庵，时湖上人家杂居，楼阁突起，与十年前风物又异矣
朱祖谋（清代）

赐明湖一曲，认乔木，中兴年。算小队郊坰，中原壁垒，天放身閒。

小阑。旧吟拍处，问月明、元鹤几时还。战舰东风梦断，画奁西子妆寒。

无端。金碧拥檀栾。唐突此湖山。念吴峰立马，荷花桂子，休唱屯田。

延缘。钓竿未买，怕鱼龙、风恶搅鸥眠。醉拭西城残泪，衰杨鬓影鬖然。
过石梅
文震孟（明代）

落落乾坤眼，茫茫江海人。名山劳梦寐，绝壁扫嶙峋。

海气蒸衣桁，岩华落酒巾。凭栏莫长啸，波荡伏龙津。
次韵金汉臣见雪闻雁二首
方回（元代）

月暗云迷度杳冥，飞鸣未肯落寒汀。
得无田里声相似，独此长官能细听。
禁中庭树
杨亿（宋代）

直幹依金闼，繁阴覆绮楹。
纍珠晨露重，嘒管夜蝉清。
霜桂丹丘路，星榆北斗城。
岁寒徒自许，蜀柳笑孤贞。
曾文昭肇时寒帖赞
岳珂（宋代）

祖孙百年，兄弟一世。
归乎其全，抑有公议。
遗墨散轶，得自名裔。
人其监兹，岂必名位。
送刘伯宣尹松江府五首 其四
俞德邻（宋代）

事丛缘网密，意广忌才疏。浩浩皇风远，迟迟化日舒。

俗移三纪后，德洽百年馀。擿伏非仁政，生民本一初。
送郑说之歙州谒薛侍郎
刘长卿（唐代）

漂泊来千里，讴谣满百城。汉家尊太守，鲁国重诸生。

俗变人难理，江传水至清。船经危石住，路入乱山行。

老得沧州趣，春伤白首情。尝闻马南郡，门下有康成。
宫词四首
吴百生（宋代）

阿娇金屋闭，群玉奉龙举。
夜色明光酒，春风长信裾。
传宣严伏合，应侍冶容虚。
笑簇嫣然地，名花总不如。
次太守李侍郎和郡博士包丈芍药韵二首
钱亿年（宋代）

艳草妖花理易残，无劳太息抚雕栏。
终年费尽壅培力，能共樽前几日看。
满江红 其十 怅怅词，和陈其年韵
董元恺（清代）

泛宅浮家，卿笑谓、君其休矣。算只有、五湖烟水，年年如此。

芳草遥天青欲白，晴波夕照金还紫。载一天、风月满扁舟，玄真子。

山欲雨，嵩高玺。花欲雨，湘东蕊。恍清虚宾主，神霄奴婢。

被褐半疑火浣布，斟茶拟吸琼芝髓。访灵威、七日学长生，饥仍死。
利州漕宇八景 其五 竹轩
冯山（宋代）

翠筠清人心，愈少愈可爱。风骚静中得，一室处以泰。

北轩隐吟静，复与此君对。泯默追古意，萧森散秋籁。

淡薄世鲜味，俛仰谁与会。七贤非吾徒，心犹有名在。
山村
戴复古（宋代）

万竹稍头云气生，四风吹雨又吹晴。
题诗未了下山去，一路吟声杂水声。
七十自寿 其一
林纾（清代）

畏庐身世出寒微，颠顿居然到古稀。多病似无生趣望，奇穷竟与饿夫几。

回头未忍思家难，傲骨原宜老布衣。今日王城成小隐，修篁影里掩柴扉。
过襄阳楼呈上府主严司空楼在江陵节度使宅北隅
元稹（唐代）

襄阳楼下树阴成，荷叶如钱水面平。拂水柳花千万点，

隔林莺面两三声。有时水畔看云立，每日楼前信马行。

早晚暂教王粲上，庾公应待月分明。
即夕
王初（唐代）

榆叶飘零碧汉流，玉蟾珠露两清秋。

仙家若有单栖恨，莫向银台半夜游。
初上安仁滩清见毛发其中奇石五色可掇拾也从
晁补之（宋代）

行尽江南最远山，却寻干越上清滩。
秋晴云锦溪中过，玉石瑰奇一万般。
颂古九首
释思岳（宋代）

无阴阳地一片，明明卖贵买贱。
死尸无处活埋，露出三头两面。
灵岩杂咏再叠沈德潜韵八首 其七 采香径
弘历（清代）

句践用心苦，阴谋藏弗露。采葛不连蔓，作丝织絺素。

献吴逞其欲，吴欢堕迷雾。群娃犹采香，曲径春风暮。
春吟四绝
张榘（宋代）

花露半乾红入户，竹风微动绿侵床。
翠屏残梦不知处，幽鸟数声春日长。
子温用前韵催彦绅赏牡丹未及开樽请再作诗促之
张扩（宋代）

后园冠盖如云委，坐客其谁数程李。吾家小谢自风流，薄罗新程香囊紫。

老翁看花心已疲，数负十分金屈卮。君今年妙言语便，爱酒惜花诸事宜。

春光不为主人计，行色匆匆暂如寄。欲借珠玑一再酬，恐君泣尽鲛人泪。
题四更山吐月图
姚鼐（清代）

环海世界中须弥，光明隐蔽行两规。元夜穹盖覆四维，清气鼓动东南陲。

寒魄欲吐风先吹，倒影沧海升厜㕒。壹气孔神中夜持，仰首云隙先见之。

或来稽首问导师，指端涌现圆若斯。忆溯沅澧踰沙羡，洞庭下浸高楼危。

四更起坐星杓垂，月生尚在湘东涯。半映湖面山蔽亏，须臾天地成琉璃。

梦游所到不可追，惟有明月窥余帷。
人日
韩淲（宋代）

人日春来又两宵，梅花开尽已飘摇。爱闲多病有谁问，偶景独游无自焦。

门外溪山犹浅浅，床头书册谩昭昭。细看荣辱云翻雨，未抵幽栖水一瓢。
子仪侍郎欲携家泛湖不及践旬休之约再次韵
许及之（宋代）

案头故纸积如山，春去能无半日閒。已约旬休同此集，预愁阴雨在其间。

时清不禁无何饮，昼永从教竟日还。只恐扁舟成拔宅，同游无路可追攀。
题张伯雨初阳台倡和卷
梦观法师（明代）

笙管声沉彩凤飞，朝阳出海散晴晖。
一时文物推延祐，五夜丹光起太微。
岁月无情诗卷在，山川如故昔人非。
只应湖上梅花月，照见荒台独鹤归。
答文公索玉楼赋二绝 其二
何梦桂（宋代）

鼎中铅汞未成丹，血肉那能化羽翰。待得千年玄鹤去，上皇方御玉阑干。
新息道中作
刘长卿（唐代）

萧条独向汝南行，客路多逢汉骑营。

古木苍苍离乱后，几家同住一孤城。
次韵喜雨
陈棣（宋代）

雨气侵人襟袖凉，诗愁恼起沈东阳。
诘朝秧马催田畯，昨夜雷车动阿香。
鸠妇岂知忧旱去，商羊聊亦为时忙。
芙蓉秋水须佳句，妙意宜搜到渺茫。
题西湖十景叠旧作韵 其五 双峰插云
弘历（清代）

南峰若仰北峰垂，呼吸相通练色披。入影澄波浑一合，湖心亭上会心时。
花鹿
王禹称（宋代）

花鹿一何驯，长随病使君。必教吾在野，当与尔为群。

静饮清溪水，闲眠碧洞云。犹胜市朝里，逐众走纷纷。
流莺词
张嵩龄（清代）

日暮听流莺，流莺啼不住。上苑春来又几时，深闺梦醒惊何处。

初闻仿佛在东墙，又见随风出绿杨。睍睆枝头明似剪，绵蛮树底巧如簧。

豪门争拥颜如玉，斗酒黄柑共相逐。宛转疑吹秦女箫，悠扬胜度吴娘曲。

独有高楼粉黛人，年年夫婿怨飘零。鸳鸯独宿银屏冷，倚遍阑干不忍听。
绝句五首 其一
洪朋（宋代）

支径雨浓草色，短墙风动筠梢。黄鹂犹啭夏木，紫燕才出春巢。
相和歌辞。江南曲八首
刘希夷（唐代）

暮宿南洲草，晨行北岸林。日悬沧海阔，水隔洞庭深。

烟景无留意，风波有异浔。岁游难极目，春戏易为心。

朝夕无荣遇，芳菲已满襟。

艳唱潮初落，江花露未晞。春洲惊翡翠，朱服弄芳菲。

画舫烟中浅，青阳日际微。锦帆冲浪湿，罗袖拂行衣。

含情罢所采，相叹惜流晖。

君为陇西客，妾遇江南春。朝游含灵果，夕采弄风蘋.

果气时不歇，蘋花日自新。以此江南物，持赠陇西人。

空盈万里怀，欲赠竟无因。

皓如楚江月，霭若吴岫云。波中自皎镜，山上亦氛氲。

明月留照妾，轻云持赠君。山川各离散，光气乃殊分。

天涯一为别，江北自相闻。

舣舟乘潮去，风帆振草凉。潮平见楚甸，天际望维扬。

洄溯经千里，烟波接两乡。云明江屿出，日照海流长。

此中逢岁晏，浦树落花芳。

暮春三月晴，维扬吴楚城。城临大江汜，回映洞浦清。

晴云曲金阁，珠楼碧烟里。月明芳树群鸟飞，

风过长林杂花起。可怜离别谁家子，于此一至情何已。

北堂红草盛丰茸，南湖碧水照芙蓉。朝游暮起金花尽，

渐觉罗裳珠露浓。自惜妍华三五岁，已叹关山千万重。

人情一去无还日，欲赠怀芳怨不逢。

忆昔江南年盛时，平生怨在长洲曲。冠盖星繁湘水上，

冲风摽落洞庭渌，落花舞袖红纷纷，朝霞高阁洗晴云。

谁言此处婵娟子，珠玉为心以奉君。
塞下曲
谢榛（明代）

暝色满西山，将军猎骑还。
隔河见烽火，骄虏夜临关。
缘识
宋太宗（宋代）

善事多兮恶事少，君子能言兮心自了。
杳杳冥冥幻之中，举目因缘还大小。
勿纵贪，勿纵巧，
知有寒人饥是饱。良图子细宽更宽，
下见如痴何草草。逆莫嗔，
顺莫好，寻思久远生烦恼。
虽然我渐近年，归依佛，
归依道。余外闲来物外闲，
谁听庸音声浩浩。
和邢惇夫秋怀十首
黄庭坚（宋代）

曩时高唐客，暮雨朝行云。
阴居怀天匹，楚观梦纷纭。
我欲睹光仪，斋明炷炉薰。
天高万物肃，谁为帝子魂。
巫山十二峰 其五 集仙峰
陈是集（明代）

绛阙清都亦寂寥，骑鲸来此暂逍遥。吹笙捣药全无用，骂座其中频见招。
虎丘寺西小溪闲泛三绝
皮日休（唐代）

鼓子花明白石岸，桃枝竹覆翠岚溪。

分明似对天台洞，应厌顽仙不肯迷。

绝壑只怜白羽傲，穷溪唯觉锦鳞痴。

更深尚有通樵处，或是秦人未可知。

高下不惊红翡翠，浅深还碍白蔷薇。

船头系个松根上，欲待逢仙不拟归。
富池晚兴
董嗣杲（宋代）

江花迷望望，霜叶落纷纷。
翠嶂明分烧，沧江远载云。
聚舟应弭侮，营屋又屯军。
欲遂平戎捷，须将旧砚焚。
秋日登栖云岭
雪江秀公（明代）

黄落山川入望遥，行过云岭忆前朝。
秋风废苑悲丛棘，明月珠帘想玉箫。
岛屿晴浮渔树浦，江潮寒上海鲜桥。
迢迢西崦斜阳路，惟见归鸦趁暮樵。
金莲出玉花 案调名即减字木兰花 得遇行化
丘处机（宋代）

重阳师父。昔日甘河曾得遇。大道心开。设教东游海上来。天涯回首。挈得吾乡三四友。魏国升遐。惊动秦川百万家。
送张仁卿二首
陆文圭（元代）

作县徒劳尔，飞黄服短辕。
弃官真不恶，惜别欲无言。
再试知何地，孤生老是村。
去逢南国友，梅岭正花繁。
乐府杂曲。鼓吹曲辞。巫山高
于濆（唐代）

何山无朝云，彼云亦悠扬。何山无暮雨，彼雨亦苍茫。

宋玉恃才者，凭云构高唐。自重文赋名，荒淫归楚襄。

峨峨十二峰，永作妖鬼乡。
清明日书事
周文璞（宋代）

苍弁一如楚执珪，思想越吟身自低。
涧水又如古智士，纵横流自多滑稽。
杂花半开已倏落，如怨旷女离深闺。
幽禽自呼复相命，如谴逐魄伤穹栖。
而我自是不羁者，行行踏破青萋萋。
今回荡桨苕霅溪，与野老辈相扶携。
园池亭墅游历遍，自对蜀锦倾偏提。
兴阑径走归弟舍，同沃浮蚁烹村鸡。
百五之后最寥阒，独过赵湾西更西。
野夫不知时节换，但要熟醉如春泥。
生查子
洪适（宋代）

六月到盘洲，水阁盟鸥鹭。面面纳清风，不受人间暑。

彩舫下垂杨，深入荷花去。浅笑擘莲蓬，去却中心苦。
玉门望狮子峰用旧作四韵
王夫之（明代）

前游馀怆在，霜月况同时。世益麇麋骇，生为神鬼欺。

九州浮一影，残梦续新诗。视彻馀生淡，悠悠吾岂痴。
送石梁赴举
晁补之（宋代）

鹤知半夜鸡知旦，岁晚淹留客心乱。
功名识时贵及早，不忍饭牛衣至骭。
家居负米有季弟，能视明星弋凫雁。
男儿业就可以行，桃李荣时腰绶灿。
答留粹中承奉求教之韵
陈淳（宋代）

玉质虽精更用礲，切磋磨琢趣无穷。
但於天理昭如视，何患私无众互攻。
明善诚身为要诀，博文约礼是深功。
从今日用培基处，敬道尤须彻始终。
湖上行春
连文凤（宋代）

踏破六桥杨柳烟。乡心迢递怯啼鹃。
好花岁岁仍相似，白发啼啼不再玄。
囊裹有金堪一醉，瓢中无药可千年。
游人不管兴亡事，但把笙歌闹彩船。
醉歌三首
仇远（元代）

金渊醇酒贱，足可醉亡何。
日觉醒时少，其如饮不多。
人生间调笑，俗事暗消磨。
此意神仙会，山童亦解歌。
韩侯约台
郁植（清代）

王孙昔钓长淮流，钓竿一掷重瞳愁。赤龙得水上天去，钟室酬功付刀锯。

汉家青史两钓台，千秋独为韩侯哀。何如客星早归钓，一别东都更不来。
颂古一百首
释智愚（宋代）

弥漫万树梨花雨，冻玉堤边水欲流。
顷刻阳鸟升太白，那时浑不见踪由。
江上散步寻梅偶得三绝句 其二
陆游（宋代）

钟残小院欲销魂，漠漠幽香伴月痕。江上人家应胜此，明朝更出小南门。
送李季喦归蜀
刘宰（宋代）

平生秀喦翁，嘉遯轻朝衣。
圣世重特招，趣驾不容违。
我岂匏瓜哉，先圣固所晞。
长江一万里，舟行疾如飞。
东南盛人物，十九饫甘肥。
颇藉子公力，宁知伯玉非。
秀喦曰异哉，我本起布韦。
岂比淮之水，东下杂于淝。
论奏了不阿，正直鬼神衣。
谗言嗟止棘，曰归咏采薇。
岁晏江涛平，雨雪从霏微。
县知到家日，花竹绕山扉。
游水乐洞
王大受（宋代）

历聘空寒六六天，更来洗耳听春泉。
迅湍激石浮清磬，悬溜行沙写素弦。
洞口林亭三四曲，洞中日月几千年。
何人独得开收律，谱入宫商与世传。
登灵鹫千佛阁为往山野堂绍祖留题
徐元杰（宋代）

强支疲薾此跻攀，屈指曾游十载间。
方丈喜添千佛阁，双眸陟豁四围山。
可无可有僧衣钵，随得随供佛面颜。
门外雪深知几许，只消透得个重关。
上枢密生辰 其一
仲并（宋代）

家住东南最上游，一从束发侍宸旒。文兼钟阜古今秀，庆与秦淮日夜流。

盛业行刊千琬琰，馀威坐折万貔貅。伫看拜后恩荣异，槐鼎相联鲁与周。
和苏适春雪八首
张耒（宋代）

寒窗冻坐成何事，趣唤红妆遣暖寒。
却把吟肠盛美酒，更令柔指拨清弹。
翠蛟亭
泰亨（宋代）

坡谢无人共此山，翠蛟亭上拍栏干。
溪声到耳三更雨，岚气沾衣六月寒。
酒酿可呼仙子饮，池深怕有老龙蟠。
天河挽住不容易，只纵游人一饷观。
九日
吴龙翰（宋代）

秋雨梧桐退老时，寒城九日正霏霏。
功名不直三杯酒，世事真如一局横。
头且插教黄菊满，手今莫负紫螯肥。
壮怀无复登临恨，破帽西风一任吹。
良月二十一日郡庠置酒炉亭劳余出山且取子美
陈著（宋代）

鸢鱼自飞跃，鸟兔自追奔。
中有古道在，难与时情论。
人日後归自郡城
杨万里（宋代）

倦来睡思酒般醲，晓起东园看晓风。
孤负梅花三四日，新年人事到城中。
昭君怨 春闺
沈榛（清代）

春色今年偏早。窗外杏花开了。无语倚阑干。耐轻寒。

可奈愁人时候。泪脸红如晕酒。午梦蓦然惊。恨啼莺。
初秋普明寺竹林小饮饯梅圣俞分韵得亭皋木叶
欧阳修（宋代）

洛城风日美，秋色满蘅皋。
谁同茂林下，扫叶酌松醪。
钱幼卿朝霞馆诗
通凡（明代）

远树无烟时，前山未云起。
散发临东窗，衣裳半身紫。
寻陈逸人故居
孟浩然（唐代）

人事一朝尽，荒芜三径休。始闻漳浦卧，奄作岱宗游。

池水犹含墨，风云已落秋。今宵泉壑里，何处觅藏舟。
早行相州道中
曹勋（宋代）

安阳道上晨冲融，西有云气成青红。
四重栏干五滴水，五花竞斗相穹崇。
旁有台殿峙鸱尾，上有翔翥如飞龙。
擎拳叹仰得未有，颇似西母居其中。
微臣一念到彼处，仙班趋揖殊从容。
跪奏内人遇至道，沆瀣一饮如气充。
悠然退归复故干，神宇欲便摩青空。
仰看向来礼谒处，但见碧落相冥蒙。
隐室
释智朋（宋代）

文殊亲到见非亲，踪迹浑无碍塞人。
一丈方方遮障了，如何弹击现全身。
畴依
王柏（宋代）

历纪明道，祥应两程。
吟风弄月，有的其承。
体用一原，显微无间。
惠我光明，如夜复旦。
萧彦育顷年示诗篇且求次诚斋待制所赠佳句之
周必大（宋代）

诗勿惊人日以昌，巍科只待赋阿房。
源深元自流三峡，干老今谁敌豫章。
肯向洛阳寻白傅，曾从江夏学黄香。
漠廷结绶君家事，不羡弹冠贡与王。
次韵单君范寄梅行
陈著（宋代）

洛阳今何辰，姚黄委沙尘。
岂无桃李花，荆棘相仆臣。
咄咄岁成晚，山空水粼粼。
化为万叶飞，目断无可人。
谁知霜雪根，独抱寒中春。
纳火礼祀大辰十二首
佚名（隋代）

万彙攸成，四方宁谚。
工祝致告，普存民力。
迺荐斯牲，为俎孔硕。
介以繁祉，式和民则。
崇恩太后升袝十四首
真宗（宋代）

日帚于京，天作之配。
进贤审官，克勤其志。
于穆清庙，本仁祖闰。
亿万斯年，神灵攸暨。
送贵溪江医官归任乙巳岁同入陜西有旧也
罗玘（明代）

当年西去子犹丱，今日北逢吾已翁。没齿可忘商洛镇，是中亦有太仓公。

身于邑屋权生死，术比兵家慎守攻。到得四郊无祷祠，道人长坐上清宫。
杂曲歌辞。丽人曲
崔国辅（唐代）

红颜称绝代，欲并真无侣。独有镜中人，由来自相许。
三山先贤祠落成八首
熊禾（元代）

平地忽突兀，敏手何神哉。
蔼然色笑中，见此通济才。
入门知我心，三岁犹初来。
祀典关百世，所贵重讨裁。
至江州
王十朋（宋代）

遥与齐侯会，江人故国存。夷吾嗟不见，北望是中原。
会贾守邀许倅有感
吴芾（宋代）

当年婺女三人别，今日姑溪一席同。
老去光阴能有几，相逢莫放酒杯空。
李簿携具用前韵和之
胡寅（宋代）

春禽遭冻息交交，不及风筝迭递敲。
睡起依然开白屋，客来仍递俯青郊。
方兄无势宁能热，穷鬼多羞祗自苞。
载酒刲羊烦厚意，当年莘野尚烹庖。
初到善溪慧照庵寄张无尽五首 其一
释德洪（宋代）

明月洲头一笛风，暮云灭尽水吞空。倚筇笑语无人问，疑是西湖落梦中。
赠神遘上人
周贺（唐代）

草履蒲团山意存，坐看庭木长桐孙。行斋罢讲仍香气，

布褐离桐带雨痕。夏满寻医还出寺，晴来晒疏暂开门。

道情淡薄闲愁尽，霜色何因入鬓根。
题南岳夫人图并序
王恭（明代）

彼美人兮何得仙，鍊太和兮保长年。驮白牛兮降朱鸟，心黄庭兮口不言。

质姱嫭兮心澹静，巧靥辅兮体轻便。发鬓云驻兮肤莹雪，规脩蛾兮目成■。

曳霓裳兮结罗袜，被纹縠兮云锦鲜。错木难兮佩明月，丹胡卢兮腰下悬。

挟两婴兮先僮婢，负躨跜兮如远邅。萼绿婉娈，麻姑比肩。

幽渺沕穆，委蛇蹁跹。倏鸾翔兮千仞，忽龙游兮九渊。

御祥飙兮复褰举，仙之人兮俨若旋。衡山岩㠂，㟏岈层颠。

绛楼彤楹，泥丸丹田。独舂容兮于大道，众莫知其玄之又玄。

余既觌芳仪而自失兮，神恍恍而内迁。邈灵爽兮不予顾，山寂寂兮水溅溅。

荒唐诞幻不可测，漫汗丹青那可传。
送李左丞巡边
许棠（唐代）

狂戎侵内地，左辖去萧关。走马冲边雪，鸣鞞动塞山。

风收枯草定，月满广沙闲。西绕河兰匝，应多隔岁还。
送黄叔寓赴平江教授
王之望（宋代）

人生水中萍，泛泛随波澜。
偶然成聚散，谁使为悲欢。
伊余从君游，两见岁履端。
相得恨不早，相见常苦难。
今又舍我去，觉我肝肠酸。
君诚湖海士，豪气老不刓。
剧谈愤世俗，怒发时冲冠。
向来对宣室，见晚帝兴叹。
落落不苟合，栖迟犹冷官。
高才徒白首，未许陪鸳鸾。
苏台今辅郡，举头见长安。
会看有追诏，祝君且加餐。
吾衰钓沧溟，羊裘侣鱼鼋。
逍遥各有适，快睹扶摇搏。
尺书倘见存，慰此离忧宽。
欢乐辞
徐积（宋代）

吁嗟人兮，人生凡几何。汝胡不思兮，故为扰扰而纷纷。

人生如思梦兮，万事如浮云。汝胡不思兮，胡不为直道兮。

胡为薄物细故兮，疲精而劳神。汝之所得兮，余以为失兮。

汝之所失兮，余以为得兮。汝胡不思兮，胡不为义而为仁。

仁义之道如大路兮，人皆可以行兮，汝反以为艰兮。

汝胡不思兮，胡为失性而离真。祸既自召兮，福亦自弃兮。

汝胡不思兮，胡为乎灾及其身。善恶之报各以其类至兮，汝胡不思兮，胡不观乎古之人与今之人。

嗟予言不可忽兮，汝胡不思兮。汝其书诸绅，吁嗟人兮。
杂兴三首
郑獬（宋代）

女娲炼五石，上补天之缺。
如锢黄金液，万古无由裂。
尧舜首制度，巨防高嶻嵲。
后世日破穿，通为万鼠穴。
譬彼果蓏虫，熟烂恣攻啮。
岂无良工手，一起为施设。
非若天之难，前辈有夔卨。
苟或不关心，女娲亦为拙。
黄石岩下作
白居易（唐代）

久别鹓鸾侣，深随鸟兽群。教他远亲故，何处觅知闻。

昔日青云意，今移向白云。
学稼
杨公远（宋代）

尘埃面目半生勤，去住浑如出岫云。
腹馁谩挥求米帖，囊空徙岫送穷文。
诗书满架何堪煮，徐黍盈畴政乐闻。
欲办烟蓑并雨笠，原随田叟学耕耘。
饯紫微高侍郎朝天
岳珂（宋代）

紫微星郎天上客，身是南宫小宗伯。
斗杓夜转天门开，平地一声惊霹雳。
已将椽笔提斯文，更决河汉排风云。
银潢直下洗戈甲，坐看九陌狂流奔。
黄金为台玉为帐，有眼须看舍人样。
绍兴季岁说雍公，曾冠貂蝉登上相。
峨嵋山高钟异人，昔年相国今后身。
声名何尝岷蜀隔，草木仍是江淮春。
君不见嘉熙圣主躬神武，法祖整军荡强虏。
又不见魏公一战平麟猊，次年子月一废齐。
天心废兴真有待，肯以贪残易仁爱。
大数恰逢一百年，埽穴犁庭当复再。
今年又自淮西来，右相勋名传九{左土右亥}。
旄头黑云坠西北，两两比色明三台。
先朝贝州妖贼起，若比此胡仅蜂蚁。
当时礼部文侍郎，一日奏凯同平章。
夏夜同刘仲美读正学方先生文
王绅（宋代）

良宵尘事寂，好月升前楹。庭卉荐芳细，松风入怀清。

故人百里来，一见双眼明。呼童具鸡黍，浊醪聊对倾。

山南文章伯，雄论神鬼惊。一自钧天奏，屏缩嘈唽鸣。

挑灯谩披阅，口诵兼手誊。烦襟顿蠲涤，鄙吝无由生。

信知斯文妙，能起薄俗情。酒酣共忻赏，疑义释春冰。
多景楼醉歌
刘过（宋代）

君不见七十二子从夫子，儒雅强半鲁国士。
二十八将佐中兴，英雄多是棘阳人。
丈夫生有四方志，东欲入海西入秦。
安能龌龊守一隅，白头章句浙与闽？
醉游太白呼峨岷，奇材剑客结楚荆。
不随举子纸上学六韬，不学腐儒穿凿注五经。
天长路远何时到？侧身望兮涕沾巾！
三月五日游刘光世园
朱翌（宋代）

南高峰下访余春，霁草浮光暖更薰。
日转暮日添着色，风旋湖水作回纺。
飘零大士天花雨，惊雇将军画栋云。
兴尽不须呼曲友，他时来饭一瓯芹。
偕钱榆庵杨师山茂才秋原晚眺
曹俊（清代）

又送清秋去，羁人胡不归。寒风欺瘦骨，夕照恋征衣。

境苦诗遽冷，途穷信便稀。暮云千万叠，杳杳雁南飞。
解语花·见江岸草花淡红可爱而赋
黄之隽（清代）

沿洲杜若，蔽石江蓠，荒庙幽馨惹。细花开向无人处，几点自成风雅。

嫣红淡赭。是暮雨、罗裙吹化。题赠他、真本离骚，尽付湘灵写。

随意自开自谢。怅荪桡轻过，搴未盈把。断崖何处，胭脂买、空想倚舷临画。

凄凉在野。谁伴汝、月宵烟夜。须异时、移缀渔庄，从楚江归也。
渔家傲
洪皓（宋代）

圃蕙庭桐雕大半。西风不借行人便。不用留题明月观。西园宴。颜酡浪说觞无算。

万斛羁愁推不远。千杯鲁酒何曾见。却羡南宾凫与雁。行不乱。哀鸣直到翻江岸。
少年游（赋泾云轩）
周密（宋代）

松风兰露滴崖阴。瑶草入帘青。玉凤惊飞，翠蛟时舞，喷薄溅春云。

冰壶不受人间暑，幽碧哢珍禽。花外琴台，竹边棋墅，处处是闲情。
忆四弟读书岱青楼
欧大任（明代）

书来闻尔注离骚，海上青山对浊醑。织畚纬萧贫亦得，不妨长啸白云高。
耕图二十一首·浸种
楼璹（宋代）

谿头夜雨足，门外春水生。
筠篮浸浅碧，嘉谷抽新萌。
西畴将有事，耒耜随晨兴。
只鸡祭句芒，再拜祈秋成。
收襄阳城二首
戎昱（唐代）

悲风惨惨雨修修，岘北山低草木愁。

暗发前军连夜战，平明旌木入襄州。

五营飞将拥霜戈，百里僵尸满浕河。

日暮归来看剑血，将军却恨杀人多。
和易岩春雪韵
王柏（宋代）

腊前雷，春半雪。颠倒失其时，相去踰一月。一月不争多，燠寒异厥罚。

垤户当坚凝，阳气乃舒发。草木既萌动，龙蛇起窟穴。

万物欣向荣，狞风夜狂悖。晓鸡噤不鸣，但见窗间白。

战慄起推户，琼瑶已几尺。陋巷书生釜不烟，关河甲士冰到骨。

俯仰天地间，芽甲尽摧折。万境寂无声，群动亦僵裂。

当其怀煦煦，蠢蠢竞欢悦。
寄赵简叔知宗
刘克庄（宋代）

造物方将贵此翁，煌煌三印屈盘红。
笺天不受珠犀涴，表海新兼鈇钺雄。
诗满名山留妙墨，舶归外国说清风。
何当把臂登云榭，共看鲸波浸碧空。
早作
赵蕃（宋代）

鸡送山窗月，钟残欹枕眠。
栉疏知鬓秃。肘见觉裘穿。
觅句无新意，繙书有旧缘。
纵违幽事喜，差免俗尘煎。
行者求颂
释居简（宋代）

曩时随我起鄞江，望我山灵与径双。狡兔有时平地起，莫于旧处守枯桩。
竞渡
郭祥正（宋代）

竞渡传风俗，旁观亦壮哉。棹争飞鸟疾，标夺彩龙回。

江影浑翻锦，歌声远震雷。轻生一饷乐，时序密相催。
次韵子春
王灼（宋代）

微风度疏竹，青灯照孤影。
起寻千载书，坐对一夕永。
念昔走京师，噉蔗入佳境。
注传拟杜癖，说诗配康鼎。
讵识豹雾深，但爱虎文炳。
荐绅满朱紫，人物称袖领。
经义有寸长，富贵在食顷。
弹冠欲慕贡，洗耳宁思颍。
自从铁林骑，来污金华省。
几年强求活，百事付幽屏。
慵便麈柄闲，病怯牛衣冷。
借书试探讨，掩关谢驰骋。
新闻渺无得，旧学粗可整。
铅笔伴曹褒，虮{上迅去辶下虫虫}欺王猛。
自怜亡奇者，才拙乃素禀。
誓为漫浪叟，毕此须臾景。
升沉岂殊致，行止贵深省。
嘉言谁起予，虚心期一请。
次韵徐君载见寄
艾可翁（宋代）

不必相逢啸语春，本然心迹自相亲。
青山我已卧三载，白社君相与一人。
乱后事非京国旧，雨馀秋共客愁新。
躬耕谷口云应满，何处堪寻郑子真。
二月昭州奏正月一日设醮上玉皇表烧钱次有鹤一只翱翔久之西北去
夏竦（宋代）

平乐初正月，虚晨荐号时。瑞场燔碧币，仙骥驻霜仪。

烟顶方遥辨，星精想下窥。天门俄翼去，杳霭瑞烟披。
游赤松小桃源
姜特立（宋代）

仙山千叠拥云屏，行到桃源境更清。
坐久令人思谢傅，欠渠低唱两三声。
东宁十咏
高拱乾（清代）

三秋闻见总萧骚，日夜飞涛不断号。旧集闾阎皆斥卤，新开原野半蓬蒿。

空山那得珠崖贝，伏莽休悬渤海刀。应识乘轺难塞责，愿纾南顾圣躬劳。
感遇三十八首·其十七
陈子昂（唐代）

幽居观天运，悠悠念群生。
终古代兴没，豪圣莫能争。
三季沦周赧，七雄灭秦嬴。
复闻赤精子，提剑入咸京。
炎光既无象，晋虏复纵横。
尧禹道已昧，昏虐势方行。
岂无当世雄，天道与胡兵。
咄咄安可言，时醉而未醒。
仲尼溺东鲁，伯阳遁西溟。
大运自古来，旅人胡叹哉。
登鼓山大顶
徐熥（明代）

晓望屴崱峰，振衣涉蓁莽。树色远葱茏，练瀑空中响。

峭壁插苍穹，丹崖悬百丈。鬼斧凿鸿濛，玄岩閟罔两。

我来叩崆峒，素心怀孤往。萝蔓刺衣裾，烟霞随屦杖。

倚石漱清流，顿令神骨爽。薄暮日渐暝，月印苍苔上。

忽闻天籁鸣，泠泠惬心赏。愿言脱尘缨，不复絓世网。
宫词 其六十一
张公庠（宋代）

霞散云消无一毫，四垂天幕露华高。兰闺妆罢移红烛，金斗温温熨御袍。
蓦山溪（送李彦时）
葛胜仲（宋代）

出门西笑。千里长安道。不用引离声，便登荣、十洲三岛。画船珠箔，萍末水风凉，随柳岸，楚台人，景与人俱好。

应嗟见晚，玉殿生清晓。正是妙年时，步承明、谋身须早。轺车肤使，新逐凯歌回，恩綍重，彩衣轻，嘉庆知多少。
呈蔡元德二首
王之道（宋代）

一叶黄梅雨，潺潺过麦秋。
昏沉浑似醉，憔悴不禁愁。
渠溢门庭淖，园荒草树稠。
乍晴酬绝唱，何幸对风猷。
天香 鹿港香
朱祖谋（清代）

碧鹧收斑，玉龙剪唾，如云细屑谁碾。小炷沈馨，双烟同气荡暖。

浅春一线。花风送处，疑悄度、漳兰新畹。著指剩拈银甲，入怀尚温珠串。

蛮薰暗愁涴遍。料西家、翠奁春换。缕缕海东云气，半迷残篆。

俊味衣篝宛在，怕难唤、蓬山倩魂返。待寄相思，蘅芜梦远。
送杭宪副兵备天津
何景明（明代）

天津桥北望京楼，金鼓东行节使舟。日月昼悬沧海树，龙蛇春压九河流。

百年贡篚通南极，万里旌旄属上游。莫笑谈兵尊俎上，书生元不为封侯。
纯阳洞读书和中山陈礼郎韵
蒲寿宬（宋代）

弄珠寄南海，移文讥北山。
出处虽异位，梦觉同一关。
纯阳有真虽，古洞扃林端。
绝顶像纬逼，六月天气寒。
道人讨幽胜，诛茆谋盖棺。
缘深野鸡狎，供罢斋鱼閒。
斗轩适容膝，点勘酬铅丹。
理义贵自得，神仙谅非难。
嗟我久荒索，摧心罹棘艰。
羞羡鹤俯仰，空悲马班醒。
终南在何许，得去何须还。
朝中措·可人想见倚庭干
吴潜（宋代）

可人想见倚庭干。嚼句有甘酸。休问沈腰潘鬓，何妨岛瘦郊寒。时光转眼，兔葵燕麦，又是看看。谁念衰翁衰处，春衫晚际尤单。
春雨
王镃（宋代）

绿树江南啼子规，落花流水洗胭脂。
无情风雨朝朝恶，误却归来海燕迟。
玩丹砂 自咏
马钰（金朝）

破戒山侗说一场。吃人耻辱不惭惶。迩来酷好饮琼浆。玄玉玄金盈宝鼎，真男真女满丹房。贪心更待住蓬庄。
哭员著作
周孚（宋代）

每憎鸡荩谷，自许凤鸣冈。论事方刘向，修文遽卜商。

高名宁泯没，老意自凄凉。叹息褚中惠，此生那可忘。
海亭夜坐
谢翱（宋代）

孤身滞海垠，暑溽上南云。归日喜秋近，愁人畏夜分。

坐凉依井气，眠湿动星文。故友在山北，音书不得闻。
咏史五言二首
刘克庄（宋代）

西都生昴宿，东井聚奎星。
仅可尊秦陛，安能肃汉廷。
收图懲灭籍，起蕝欠嵇经。
何况杯羹语，书之涴汗青。
含清亭
袁燮（宋代）

累石为层峰，而以水环之。
所贵超俗累，潇洒含幽姿。
却虞穷腊中，四顾阴云垂。
飞霙冷彻骨，智巧无所施。
督彼执役者，努力无迟迟。
果然霰先集，六出争郊奇。
缤纷一昼夜，翦刻非人为。
丰登自此兆，疫疠宁复滋。
明朝便晴朗，工作无愆期。
二事古难全，今也都不亏。
天公念下土，所欲皆相随。
我山既是嵚岑，我沼仍涟漪。
频游不知倦，清坐堪忘饥。
追怀舞雩风，童冠俱怡怡。
岂徒耳目玩，要是无瑕疵。
此乐未易得，天意扶吾衰。
宿恙不再作，康宁当自兹。
读车千秋传
余靖（宋代）

汉武好迂诞，江充专险贼。
引对大台宫，君臣自相得。
世乱谗人胜，奸谋多造饰。
元良天下本，掘蛊遭荧惑。
春坊一动摇，前星冷无色。
恐为扶苏诛，掘节储君侧。
屈氂亡庙谋，转战同昏蚀。
臣心无以明，野死不容息。
千秋初奏疏，翩翩举其直。
一言能悟主，破怒成悽恻。
归来及望思，层台起东域。
徒步取卿相，分茅非旧德，
因思壶关老，先此陈奇策。
嘉言若时用，生归当有益。
徙薪不蒙赏，焦头为上客。
汉道用人轻，取笑羞夷狄。
春日游览近郭山水 其一
王廷相（明代）

华春巳随处，逸兴若游仙。忽到苍厓下，閒听万壑泉。

折麻思远道，濯耳仰高贤。胜事双溪曲，重来咏采莲。
采桑子
晏殊（宋代）

林间摘遍双双叶，寄与相思。朱槿开时。尚有山榴一两枝。

荷花槿绽金莲子，半落红衣。晚雨微微。待得空梁宿燕归。
送梦窗和尚住净慈
释普济（宋代）

志公有语问思大，东涧无言记梦窗。今日梦窗下山去，笑他思大舌头长。
桃花台
韩淲（宋代）

耸壑连天碧，危台照水红。何年仙子宅，今日梵王宫。

勾漏人虽远，凌云话亦空。徘徊羡真隐，吟写分诗穷。
颂古四十首 其四
释守珣（宋代）

帝子游春不逐他，相邀诸姊入尸陀。死人堆里出身路，拨动烟尘见也么。

灵利汉，不消多。回头踏著自家底，洞云深处旧烟萝。
虞美人
张景修（宋代）

春风曾见桃花面。重见胜初见。两枝独占小春开。应怪刘郎迷路、又重来。旁人应笑髯公老。独爱花枝好。世间好景不长圆。莫放笙歌归院、且尊前。
春日偶成
王之道（宋代）

短垣新雨上银泥，柳外幽花咫尺迷。
独喜流莺解人意，一声声傍绿窗啼。
侄溥酒边呈诗二首因次韵
陈著（宋代）

家住山深绝外喧，三峰直下老云孙。
古声不入唐诗社，泥饮宁知杜酒村。
馈案一真宜晚岁，竹林相醉任多番。
上天下地虽宽大，何物□生偶尚存。
榴花
曾几（宋代）

树阴看已合，榴朵见初明。
当夏岂无意，避春真有情。
花虽后文杏，实可待环橙。
病叟缘何喜，留苔看落英。
蔡尚书挽词二首
戴栩（宋代）

廊庙平戎策，诗书谕善箴。
十年才一召。未昃忽先阴。
史局收遗稿，宫寮出赐金。
门生私恸处，即是万人心。
谢叶秀才惠书自言能书大字来书作小字甚工
王洋（宋代）

大字韦将军，小字徐开府。
惠我数百言，字字了今古。
江山得何助，文采乃如许。
莫羞无稻粱，鸿飞自高举。
閒居遣怀三首 其三
俞德邻（宋代）

客至固自佳，客去亦不恶。起舞弄清影，明月劝孤酌。

一杯复一杯，轻飔动修薄。扰扰百年间，谁能得此乐。

酒醒日射窗，推窗见梅落。
莺啼序·丰乐楼节斋新建
吴文英（宋代）

天吴驾云阆海，凝春空灿绮。倒银海、蘸影西城，西碧天镜无际。彩翼曳、扶摇宛转，雩龙降尾交新霁。近玉虚高处，天风笑语吹坠。

清濯缁尘，快展旷眼，傍危阑醉倚。面屏障、一一莺花。薜萝浮动金翠。惯朝昏、晴光雨色，燕泥动、红香流水。步新梯，藐视年华，顿非尘世。

麟翁衮舄，领客登临，座有诵鱼美。翁笑起、离席而语，敢诧京兆，以役为功，落成奇事。明良庆会，赓歌熙载，隆都观国多闲暇，遣丹青、雅饰繁华地。平瞻太极，天街润纳璇题，露床夜沈秋纬。

清风观阙，丽日罘罳，正午长漏迟。为洗尽、脂痕茸唾，净卷曲尘，永昼低垂，绣帘十二。高轩驷马，峨冠鸣佩，班回花底修禊饮，御炉香、分惹朝衣袂。碧桃数点飞花，涌出宫沟，溯春万里。
浪淘沙·五岭麦秋残
欧阳修（宋代）

五岭麦秋残，荔子初丹。绛纱囊里水晶丸。可惜天教生处远，不近长安。
往事忆开元，妃子偏怜。一从魂散马嵬关，只有红尘无驿使，满眼骊山。
揽辔
杨士奇（明代）

款段独行迟，揽辔亦自适。天清无片云，遥遥见山色。
闻马纲复行旧路圣主之恩诸公奏议之力
王十朋（宋代）

利博仁言亟奏闻，恩光万里烛夔门。纲船已免□□□，栈道不应愁鹘孙。

村落烟馀烟火□，□□□息斧斤痕。坐看巴蜀回生意，放我欢呼到酒尊。
舟中望道场山 其二
张鉴（清代）

秋螺如笑几回看，倚棹城根日又残。好是浮萍吹断影，云屯浪涌作秋寒。
酴醾小壶 其二
周紫芝（宋代）

春事何时属老人，好花知复为谁分。何当碧玉壶中雪，飞作香罗髻上云。
上元罢灯
韩琦（宋代）

灯夕何萧索，朝家恤殣灾。民心无奈郁，春意有谁开。

明月舒云懒，游人怯漏回。堪嗤愚太守，独欲上熙台。
挽张郴州四首
曾丰（宋代）

四海郑元枢，三朝范石湖。
利光腾鹗表，自足济鹏图。
芝检岂欺我，朱轓何负作。
幸而廉吏传，名与泰山俱。
补之见和复次韵二首 其二
葛胜仲（宋代）

逸骥未遇虚王闲，盐车垂耳犹间关。梦中一眄逢伯乐，遗以旧物惝恍间。

斧柯山神护珍砚，采琢往往兴雷电。欲求潜璞满书簏，顾岂咄嗟便能办。

祷求苦用中牢祠，何如假卧辄得之。池塘句好有神助，文字格力何因衰。

莫嗟筮仕困刀笔，聘材行即肩群匹。速将妙语醉衰翁，鸂鶒飞滩知不日。
哀王十三都官
刘敞（宋代）

把臂犹昨日，如何长不归。
宾天亦有似，招隐固疑非。
玉折谢庭树，采余莱子衣。
永怀想平昔，涕下不能挥。
题来鹤轩为张佥宪作
胡奎（元代）

张君持节洪之都，左招洪崖右麻姑。仙人骐骥不可驭，何以得麻当庭除。

雪作衣裳丹作顶，戛然长鸣延素颈。夜榻时闻竹下声，午阶每弄花间影。

九重荡荡天门开，曾侍玉皇香案来。乃知君身有仙骨，地位清寒霜满台。

只今笼之往何处，为言携向英山去。我亦东归寻故丘，结巢愿托三珠树。
赠画山水陈兄
曾有光（宋代）

眼前画士蚕样密，有如陈君万才一。
少年识高画愈精，胸蟠物象妙通神。
描尽江山归指点，寒林古嶂烟云斂。
若悬瀑布飞潺湲，樵人向晚归山巅。
幻出楼台景一簇，松钗堕落鸿金屋。
苔封石径绿茸茸，深藏古寺无声钟。
花落啼鸟四时好，绿阳系马迷芳草。
溪上桃花三月春，渔翁垂钓理丝纶。
夏日池亭避炎暑，荷花落岸香风度。
秋声飒飒芦苇寒，惊飞白鹭起前滩。
野梅冬杪香飘路，忽惊四面仝云布。
展开一轴指雇间，始知妙画归毫端。
谁云不复见摩诘，陈君自得如神笔。
石台一去不复来，陈君继芳诚奇哉。
形容聊述歌一首，行看声亚诸人右。
秋山
安鼎奎（清代）

一望参天势，秋山分外明。烟空千嶂合，木落万峰清。

扫净浮云迹，登高动客情。窗中远岫列，好句忆宣城。
先天易吟三十首
方回（元代）

从来二生四，谁谓二生三。
迷路求玄牝，精微未许探。
句 其十一
王安中（宋代）

忘情汉东客，行脚水南禅。
与汝其通观钱塘江
史鉴（明代）

渺渺春江迥，无风亦有声。地平波动石，海接气浮城。

战马屯砂碛，潮头也世情。临流将唤渡，南向越中行。
金陵杂兴二百首
苏泂（宋代）

龙光寺里只孤僧，玄武湖如掌样平。
更上鸡笼山上望，一间茅屋晋诸陵。
二月十七日饮水南叶氏晚归作
程敏政（明代）

偶赴前村约，春泥曲巷通。食便新笋好，饮发旧醅空。

澹月穿云上，青山与客东。园居知不远，深树一灯红。
滕子京哀辞 其一
苏舜钦（宋代）

云霓收壮气，星象卷英魂。贤去人何赖，才亡世不尊。

论兵虚玉帐，问俗失朱轓。自为知音绝，低回恸寝门。
寄怀朱元价太史社丈
张萱（明代）

上林枉老却知还，千仞翱翔不可攀。万斛词源浑是海，半生笔冢矗于山。

厌听噪鹊辞彤管，懒着□雕冠玉班。夜夜撼风铃索急，西清何事放人閒。
七月七日晒书中庭得吴明卿书报谢
朱多炡（明代）

扪腹非经笥，中庭曝旧书。殷生惭半豹，楚使慰双鱼。

季曲存加饭，绸缪问卜居。欲知旋袖地，近得比园庐。
次韵子应同游灵泉
王灼（宋代）

香火寻幽寺，麾幢度广川。
坞深斜透日，溪涸细流泉。
玉料新炊饭，金花侧布田。
归途动诗兴，健笔写江天。
青龙寺题故昙上人房
李端（唐代）

远公留故院，一径雪中微。童子逢皆老，门人问亦稀。

翻经徒有处，携履遂无归。空念寻巢鹤，时来傍影飞。
美人惠茶
梁元柱（明代）

何人银甲下新芽，翠袖擎来绿玉华。和将一滴弥陀水，洒向炎天作雨花。
和陈德章春日送客
虞俦（宋代）

岁月斜川路，风流杜曲天。
过墙红杏雨，低户绿杨烟。
鸿秸今千里，莺花又一年。
阳春惭属和，五字得珠连。
为姚玉裁题莲花庄图 其二
严遂成（清代）

溪山八面翠环城，欲认君家路易明。无数垂杨遮不住，好风吹出读书声。
句
张景脩（宋代）

别后遥知倚门母，老来偏忆出家儿。
洗竹放教风自在，傍溪看得月分明。
白快近来逢素鬓，赤穷今日得朱袍。
何妨包裹如风药，且免淋漓似水鸡。
修水引来双瀑布，长松留住半天风。
来恨不逢池水满，屏风围住芰荷香。
但令陶令长为主，莫遣灵芸错认伊。
题耕织图二十四首奉懿旨撰 织 其十三 正月
赵孟頫（元代）

正月新献岁，最先理农器。女工并时兴，蚕室临期治。

初阳力未胜，早春尚寒气。窗户当奥密，勿使风雨至。

田畴耕耨动，敢不脩耒耜。经冬牛力弱，相戒勤饭饲。

万事非预备，仓卒恐不易。田家亦良苦，舍此复何计。
和微之林亭
王安石（宋代）

为有檀栾占雒阳，忆归杖策此徜徉。
观鱼得意还知乐，入鸟忘机肯乱行。
未敢许君轻去国，不应如我漫为郎。
中园日涉非无趣，保此千锺慰北堂。
吊灵均词
皎然（唐代）

昧天道兮有无，听汨渚兮踌躇。期灵均兮若存，

问神理兮何如。愿君精兮为月，出孤影兮示予。

天独何兮有君，君在万兮不群。既冰心兮皎洁，

上问天兮胡不闻。天不闻，神莫睹，若云冥冥兮雷霆怒，

萧条杳眇兮馀草莽。古山春兮为谁，今猿哀兮何思。

风激烈兮楚竹死，国殇人悲兮雨飔飔.雨飔飔兮望君时，

光茫荡漾兮化为水，万古忠贞兮徒尔为。
烛影摇红 题晏芳二姊遗照
沈珂（清代）

慢展仙真，拈毫泪已如珠贯。不堪回首忆当年，朝夕常相伴。

曾炷心香一瓣。凭蟾魄、诉从心愿。埙篪同和，盟约来生，竟成诗谶。

不道缘悭，今生如此他生远。伤心最是北堂萱，几见双眉展。

入世昙花真幻。更何心、再飞柔翰。窗前往日，画里而今，九回肠断。
颂古六十二首 其三十八
释清远（宋代）

醉眠醒卧不归家，一身流落在天涯。祖佛位中留不住，夜来依旧宿芦花。
三顾草庐图
唐寅（明代）

草庐三顾屈英雄，慷慨南阳起卧龙。
鼎足未安星又陨，阵图留与浪涛春。
署中有柳状颇类松予深有意焉因为赋之 其一
范景文（明代）

物应有别植，那可望而知。元带霜冰气，宁矜烟雨姿。

离奇翻自贵，攀折转堪疑。多韵兼存骨，相收或在兹。
甲寅二月十八日牡丹初发
杨万里（宋代）

排日上牙牌，记花先後开。
看花不子细，过了却重回。
安公子（中吕调）
柳永（宋代）

长川波潋滟。楚乡淮岸迢递，一霎烟汀雨过，芳草青如染。驱驱携书剑。当此好天好景，自觉多愁多病，行役心情厌。

望处旷野沈沈，暮云黯黯。行侵夜色，又是急桨投村店。认去程将近，舟子相呼，遥指渔灯一点。
寄黎二樵
侯云松（清代）

书来读罢更销魂，双袖频揩泪眼昏。怪底经年成阔绝，可怜垂死幸生存。

山中著作应千古，海内交游孰并论。我付相思与无忌，殷勤重访百花村。
再用景纯韵咏怀二首 其一
陈与义（宋代）

路断赤墀青琐贤，士龙同此屋三间。愁边潘令鬓先白，梦里老三衣更班。

欲学大招那有赋，试谋小隐可无山。一钱留得真堪笑，未到囊空犹是悭。
国清寺
洪适（宋代）

绀宇今方盛，名知国已清。万松九里影，双涧四时声。

杖策将穷览，巾车不计程。登堂山更好，人去晓猿鸣。
嘉禾百咏·谷水
张尧同（宋代）

短棹经行处，风披藻荇香。
中宵孤鹤唳，片月在沧浪。
送僧自然过许蜂
薛嵎（宋代）

知心逢岂易，语别喜从容。
因得静中趣，又寻云外峰。
吟篇题在竹，拄杖曲如松。
后会期难定，来书勿厌重。
转轮八花诗 其一
项安世（宋代）

昊芒布政，律吕旋阳。草衰化绿，木瘁回苍。老惊岁换，少喜年芳。
次韵赵孟益游西山寺
陈著（宋代）

佛何为者占崔嵬，引得骚朋蹈险来。
洗钵有泉披草见，入门无迳凿岩开。
避人幽鸟毛生样，守屋残僧面死灰。
自是世閒心绝处，灵山无分莫徘徊。
杨道孚墨竹歌
吕本中（宋代）

君不见渭川之阴卧龙横千秋，貌取者谁文湖州。

十年笔意闭貌壤，只今妙手唯杨侯。杨侯画竹尽真迹，功夺造化令人愁。

满堂回头看下笔，扰扰云烟乱晴日。大丛纵横高入云，斜风落叶秋纷纷。

小丛攲倾病无力，傍水长根走苍石。门前车马汗成川，何得阴风动高壁。

杨侯嘻笑辞未工，此意不与丹青同。粉黛初数无一钱费，酒炙能使千家空。

袜材远寄动盈屋，我子画无由穷。剡溪寒藤不难致，须君放手为双丛。

须君放手为双丛，与我俱隐南山中。
怀尔升师
马敬思（清代）

先生真隐逸，家室未居城。世说卿惭长，人称姓不名。

燕巢茅屋暖，鹤啄芡湖清。鱼汊今年好，方舟荡桨行。
水调歌头（和伯称）
李吕（宋代）

山雨喜开霁，爽气涤烦襟。晚秋丹叶飘坠，篱菊散黄金。徙倚关河凝望，回首光阴轻驶，倏忽二毛侵。须信人间世，莫放酒杯深。

一星子，名与利，漫浮沈。塞翁祸福无定、此理古犹今。妙处只应亲到，外物从渠舒卷，出处我无心。袖手无新语，洗耳听清音。
赠房侍御
陶翰（唐代）

志士固不羁，与道常周旋。进则天下仰，已之能晏然。

褐衣东府召，执简南台先。雄义每特立，犯颜岂图全。

谪居东南远，逸气吟芳荃。适会寥廓趣，清波更夤缘。

扁舟入五湖，发缆洞庭前。浩荡临海曲，迢遥济江壖。

徵奇忽忘返，遇兴将弥年。乃悟范生智，足明渔父贤。

郡临新安渚，佳赏此城偏。日夕对层岫，云霞映晴川。

闲居恋秋色，偃卧含贞坚。倚伏聊自化，行藏互推迁。

君其振羽翮，岁晏将冲天。
与秦涧泉修撰话旧 其二
韦谦恒（清代）

山色都将积雪封，烟寒何处觅游踪。十年旧事从头说，一榻长干共暮钟。
送郭使君解郡暂还豫章诗有序
李攀龙（明代）

春风解郡豫章还，已报徵车起汉关。尽怪双龙高紫气，何妨五汉照朱颜。

门人榻自南州下，座客樽应北海闲。似是朝廷知借寇，先开书箧慰中山。
送谭子仁游太学
谢逸（宋代）

沓沓举子万马奔，倾动场屋风尘昏。失身白袍青幕底，平生乾没三家村。

今君触热去乡县，矫如野鹤离鸡群。笔端万字洒飞雹，岂畏食叶春蚕喧。

广文先生倒屣待，三舍弟子气可吞。琴书在笥马在门，看看山上复有山。

愿君莫忘大刀头，何年驷马君当还。
次韵张着作文潜休日不出二首
晁补之（宋代）

张侯经济术，见遇未容心。
扬子执戟老，蒋生开径深。
予亦拙造请，素怀爱园林。
闭门鸟雀喜，朝日上骎骎。
云门寺访灵一上人
刘长卿（唐代）

所思劳日夕，惆怅去西东。禅客知何在，春山到处同。

独行残雪里，相见白云中。请近东林寺，穷年事远公。
送知白禅者
释重顯（宋代）

松不直，棘不曲，
谁笑卞和三献玉。经天纬地太无端，
迈古超今亦轻触。靡羁束，
何必云，素范还还，
真规复复。旃檀叶落香风清，
千里万里长相逐。
送林力嘉西上
林希逸（宋代）

声名早出自儿曹，埸屋尤推笔力高。老大诗魔空白发，几多榜力已青袍。

穷通有道吾何畏，文字随时看所遭。簪取宫花归锦后，不妨痛饮诵离骚。
游苏仙山
萧立之（宋代）

坛下松声江上潮，坛前天近北风高。山腰洞黑藏丹灶，云顶秋深落石桃。

逆理偷生虽世论，离群独立亦人豪。仙家尽有青精饭，不与吟翁绿鬓毛。
泛舟登弁山祥应宫之绝顶望太湖窥黄龙洞过倪
程公许（宋代）

苹浪蹴帆移别浦，笋舆邀我度遥岑。
云开辰泽水银溢，风掠洞遥螺翠深。
神井千寻龙起蛰，幽岩四面石成林。
苏仙诗句倪公赋，万古清风僭嗣音。
双庙
王安石（宋代）

两公天下骏，无地与腾骧。
就死得处所，至今犹耿光。
中原擅兵革，昔日几侯王。
此独身如在，谁令国不亡。
北风吹树急，西日照窗凉。
志士千年泪，泠然落奠觞。
千秋岁·记当初归我
佚名（宋代）

记当初归我，似德耀、嫁梁鸿。算三十年间，艰难历遍，甘苦相同。新来有孙可抱，也添些、喜色到眉峰。今日又逢生日，不妨樽酒从容。老翁。只是一村农。欠你孺人封。幸儿渐知耕，妇能知织，莫问穷通。君看世间富贵，比浮云、缥缈过晴空。何似大家清健，玉林岁岁春风。
归雁
游酢（宋代）

天末惊风急，江湖野思长。
悲鸣愁绝塞，接翼冒风霜。
泽岸多矰弋，云间乏稻粱。
茫然栖息地，饮啄欲何乡。
触事
虞俦（宋代）

绿匣何烦至，黄衣尚有云。
催科宁是拙，稼穑亦良勤。
当念沟中瘠，难专柱后文。
谁令公喜怒，雁鹜政纷纷。
哭舅氏洪芝舲师四首 其四
缪重熙（清代）

记得当年请业辰，先生说项向人人。行文每喜词华富，质句常称格律真。

累试未能偿宿望，曩时犹幸炙阳春。从今函丈谁提命，讲学弥惭谫陋身。
寄题廖说蒙亭
李覯（宋代）

圣人虽在上，君子有穷时。
自得山居乐，何须世俗知。
夜多松月分，凉与水风期。
只恐亨通去，清闲却付谁。
书李学士北使集後
梅尧臣（宋代）

苏武艰穷只四篇，五言风格到今传。
节旄零落都无咏，枉在胡中十九年。
萍乡县
孙觌（宋代）

云梦青邱蟠楚薮，萍实江边大如斗。故垒摧颓百战馀，旧事传流千载后。

青崖半裂苍兕吼，空陂突过黄狐走。山深日落少人行，寂寥鸣蜩嘒高柳。

江湖一梦三年久，慰我漂零一杯酒。群盗须降汉赤眉，故侯办作秦黔首。
又二年经此再题
王铚（宋代）

石坛流水共苍苔，青竹林间一径开。
可惜梨花飞已尽，前年游客始重来。
平湖十咏为过郎中太仆作 其九 灵氏行祠
李东阳（明代）

灵将军，谁遣汝，庙食吴山下。扬灵旗，耀灵马，神游四方适余野。

灵将军，武且神，驱逐厉鬼鞭风云。生能安邦死能福，吾民壮哉将军死犹存。
花犯
陈允平（宋代）

报南枝、东风试暖，萧萧甚情味。乱琼雕缀。幻姑射精神，玉蕊佳乱。寿阳宴罢妆台倚。眉颦羞鹊喜。念误却、何郎归去，清香空翠被。

溪松径竹素知心，青青岁寒友，甘同憔悴。渐画角，严城上、雁霜惊坠。烟江暮、佩环未解，愁不到、独醒人梦里。但恨绕、六桥明月，孤山云畔水。
伯兄新楼十首 其三
王柏（宋代）

东山护晓日葱昽，一簇楼台紫翠中。鸳瓦露漙鳞甲动，参差翚影挂斜红。
元康四年从皇太子祖会东堂诗
陆机（魏晋）

巍巍皇代。奄宅九围。
帝在在洛。克配紫微。
八风应律。日月重晖。
普历丘宇。时罔不绥。
依韵和正仲赋杨兵部吴兴五题·逍遥堂
梅尧臣（宋代）

江东有贤守，好客似春申。
自构杏梁地，不生珠履尘。
乐章思季子，後俊得吴均。
寝卧在其下，知君学至人。
满庭芳·落日旌旗
邵缉（宋代）

落日旌旗，清霜剑戟，塞角声唤严更。论兵慷慨，齿颊带风生。坐拥貔貅十万，衔枚勇、云槊交横。笑谈顷，匈奴授首，千里静欃枪。
荆襄，人按堵，提壶劝酒，布谷催耕。芝夫荛子，歌舞威名。好是轻裘缓带，驱营阵、绝漠横行。功谁纪，风神宛转，麟阁画丹青。
贺族兄宠妾生子
姚勉（宋代）

艳红香紫春正中，扶舆磅礴清气融。
玉麟夜掣香案锁，五云裹送光玲珑。
吾家自是诗书裔，秀杰相承擢丹桂。
太丘合有二方儿，省华须着三尧继。
近闻络秀生伯仁，喜君掌上明珠新。
愿言种德相扶植，此子定是高车人。
今日良宴会
林鸿（明代）

今日良宴会，欢娱在须臾。念我平生友，日夕万里途。

广筵罗雕馔，酣歌鸣玉壶。对之岂不乐，相见生嗟吁。

勋业苟未树，绸缪将焉如。
次韵陈校书送鹤竹笋诗
高似孙（宋代）

竹如鹤脚瘦交加，惊识英英玉露沙。
一见已知仙同健，高於越箭更无差。
寿刘上舍将仕
翁溪园（宋代）

鲁台昨夜已书云，喜报今朝纪绂麟。
五色祲呈迎瑞气，一阳道长庆亨辰。
定知昴宿钟英质，须信长庚现后身。
敢效髯秦诗格献，蓂敷十一寿千春。
六祖传付偈颂 其一 三祖
黄裳（宋代）

入道从来自有缘，许谁心地是金仙。如来止止教休说，妙法难思莫妄传。
老人行
廖衷赤（明代）

霜鬓老人踏雪来，手持藜杖坐莓苔。单衣破絮苦风冷，抚膺痛哭颜如灰。

我问老人何所哭，答言于今岁九六。少年不识兵火惊，日饱稻粱卧茅屋。

一朝忽报军贴至，关北关南事暂异。顷闻乾坤亦崩坼，鼎湖无处攀龙驭。

咸阳宫阙作尘飞，日暮空闻杜鹃悲。貔貅百万恣横嚼，九土行人尽啼饥。

生男十五从戎戍，生女十五为军妻。老夫年大得二儿，县官抽点防关西。

辞家一去十五载，又调关东射鲸鲵。我欲向邻问生死，吏卒叩门索丁糜。

少儿南山刈马草，飞丹催促嫌行迟。烽烟不靖兵不止，二男万里无归期。

生逢离乱不可说，垂老悲伤那得知。呜呼老人之言有如斯，吾身虽在亦可危，相与痛哭城南湄。
二月一日雨寒五首
杨万里（宋代）

只见春晴道是晴，不知半夜嫩寒生。
疾风吹落林间雨，细雨还成大雨声。
听泉
王禹偁（宋代）

平生诗句多山水，谪宦谁知是胜游。
南下阌乡三百里，泉声相送到商州。
顷过周叔和见故人石应之诗及诸贤和篇大轴扩
孙应时（宋代）

别君二十年，往事飞鸟过。
相逢歌慷慨，颇复起衰情。
朱颜各华歌，此已无可奈。
结庐擅青山，吾独为君贺。
示我诸贤计，三叹不忍和。
功名付千载，袖出莫轻作。
老去会有死，嗟来不如饿。
烛湖旁舍酒可沽，胜日相从同醉卧。
宫词
杨皇后（宋代）

银烛瑶觥竞上元，□□午月正当轩。
棚头所唤歌新曲，宛转馀音出紫垣。
冬夜书怀呈富枢密
张元干（宋代）

耳聋无用问新闻，矫首何妨目作昏。
痴绝已甘投老境，背驰宁作乞怜恩。
难陪年少从渠薄，赖得春回为我温。
京洛交游频检校，渡江今有几人存。
梦中作
苏泂（宋代）

青灯一盏照青编，月色霜华两皓然。
交友岁寒何所忆，水仙王庙竹林边。
望飞云顶
吴荣光（清代）

人间看似飞云顶，谁识云从顶下飞。万水万山通指顾，一重一下见依微。

阴阳翕辟天双阙，日月光明地九围。径欲乘风凌绝巘，葛仙招手抱云归。
花信亭
洪适（宋代）

解报花消息，江边有好风。吹香四时别，问讯几人同。

梅坞难藏白，桃蹊岂借红。但能长检校，定不酒尊空。
题顾晴沙给谏风草图即送出守宁夏
邹奕孝（清代）

少小事铅椠，声华富文藻。长通金闺籍，数上明光表。

监门图既绘，汲暗诏非矫。生逢尧舜君，克展禹稷抱。

我疑万言书，犹有未定稿。一朝天符下，双旌指新堡。

文章通政事，作图号风草。鲁论引尚书，妙理恣探讨。

屠龙手殊钜，雕虫技则小。开图读高文，妙笔见先兆。

青青河畔行，了了见河套。微微动春飔，荡荡尊王道。

王道其如何，王民看皞皞。送君今作郡，我心殊悄悄。

钦哉尔惟风，刍荛谅为宝。
送严大夫赴桂州
王建（唐代）

岭头分界候，一半属湘潭。水驿门旗出，山恋洞主参。

辟邪犀角重，解酒荔枝甘。莫叹京华远，安南更有南。
咏怀十首 其四
李云龙（明代）

西方有美人，独立青云端。举袂扬妙香，非礼不可干。

遗我锦绣段，相许在岁寒。浮云蔽白日，忽间双飞鸾。

岂不怀佳期，欲往途路难。延颈望音容，遥夜起长叹。
题净众壶隐
释绍嵩（宋代）

古院无僧住，含情更惘然。
绿苔欺破阁，白鸟没飞烟。
壶隐迟迟日，筒分细细泉。
栏干聊小凭，取次缀诗篇。
送张子固大资政赴召命二首 其一
李纲（宋代）

海邦临抚忽频年，恺悌宜民德化宣。久恋阙庭心自往，乍归帷幄席应前。

盐梅好去陪三事，风月还须记九仙。圣主从容问幽仄，为陈衰病老林泉。
古兴十六首 其十一
沈辽（宋代）

夜半山气冷，始知秋序深。开轩望明月，西岭莽涔涔。

人籁久已息，繁然蟪蛄吟。缅怀故丘鹤，清唳有馀音。

遥与白云期，岂惮冰雪侵。人情与物象，邂逅惬幽心。

夜漏渐已长，清风入松林。逍遥掩蓬户，微凉生衣襟。
和海门俞雅平太守枯梅复生诗
章型（清代）

君不见昆崙离海一万里，龙门喷箭波涛起。西来东去刻不停，逝者如斯而已矣。

又不见尧舜至今四千年，古人觌面无一焉。秦皇汉武死不悟，空教方士求神仙。

荣枯自昔有成例，轩岐束手亦无计。何由草木得长生，寿与鼎彝同不敝。

上苍破格施殊恩，佳卉特因良吏存。廉泉一勺灌墙角，居然能返梅花魂。

君家本住西湖侧，管领孤山早春色。月明雪积鹤飞来，彷佛逋仙古风格。

顷因襄校招我前，枯梅著华华万千。定有元宰起髦俊，似此祥瑞岂偶然。

太守循良民社福，春风披拂狮山角。勿剪群歌召伯棠，复生又是蔡公竹。
又次韵四首 其四
张嵲（宋代）

篇章虽漫往，悃愊讵能通。待子应无恙，临池定有功。

绮疏群大杪，倒影乱流中。何日陪康乐，登临兴未穷。
入鸣水洞循源至山上
韩驹（宋代）

崇山蓄灵泉，万古去不息。潴为百斛深，散入千渠溢。

其东汇民百，又北寻山腋。断崖如破瓜，飞瀑中荡激。

大声或雷霆，细者亦竽瑟。末流垂半山，十里见沸白。

得非拖天绅，常恐浮地脉。吕梁丈人老，尚与汨偕出。

我欲蹋惊湍，下穷龈腭石。惜哉意徒然，属此岁凛慄。

安得汝南周，断取白蛟脊。归之龙泉峰，山门夜喧席。
欧阳寺丞桐城宰
梅尧臣（宋代）

叶落淮南树，青山遍马头。
人烟将新郭，松竹不知秋。
夜虎林间啸，溪泉舍下流。
门前仲卿庙，遗迹待君求。
喜得果园寄怀之作集杜报之十二首 其一
曹家达（清代）

大雅何寥阔，先生艺绝伦。江湖后摇落，鹰隼出风尘。

不愿论簪笏，生涯脱要津。宽心应是酒，白发好禁春。
玲珑四犯 帘影。次蔚峰宗兄原韵
方彦珍（清代）

卸却珊钩，忽掩映珠栊，浑似凝翠。叠叠湘筠，恍惚墨花涂地。

瞬息绘上东墙，只怪那、阳乌西坠。唤小鬟、添助炉香，莫在栏边痴睡。

画堂如许春光腻。更堪怜、重重遮避。风檐好把晶灯耀，何用管弦歌吹。

呢喃宿燕归梁，增得幽人诗思。看绣屏书几，缥缈云波烟穗。
南乡子 寿县大夫薛君宝臣
段克己（宋代）

五福几人全。我见君侯得处偏。素著蔼然乡曲誉，喧传。尽道新素似旧素。五裤复歌廉。竹马儿童更可怜。万室春风和气里，鸣弦。好似今年
念奴娇·周瑜宅
郑燮（清代）

周郎年少，正雄姿历落，江东人杰。八十万军飞一炬，风卷滩前黄叶。楼舻云崩，旌旗电扫，熛射江流血。咸阳三月，火光无此横绝。
想他豪竹哀丝，回头顾曲，虎帐谈兵歇。公瑾伯符天挺秀，中道君臣惜别。吴蜀交疏，炎刘鼎沸，老魅成奸黠。至今遗恨，秦淮夜夜幽咽。
怀清旷兄弟
邓深（宋代）

残腊迎除夕，新春接上元。
常进陪内集，排日醉芳樽。
岁月惊殊谷，关山隔故园。
谈边应记我，频嚏怪黄昏。
上詹仲通县尉
华岳（宋代）

松竹不著花，密叶徒和帚。
江梅不藏叶，寒花缀枯朽。
独有龙焙茶，花叶秀而耦。
冰霜著群木，冻死十八九。
惟此百草灵，名可缀三友。
春雷迸雀舌，夜雨滴龙口。
皆萌哺啜心，谁假栽培手。
惟有蔡端明，识之在蒿蔌。
移根入北苑，金碧焕星斗。
夸作龙凤团，封成献元后。
问花何以报，牙舌甘鼎臼。
他时子复生，为公涤繁垢。
西风卷荷衣，披披不成幅。
清霜拆蕙囊，冽冽已成蓿。
如何独东篱，黄华笑寒菊。
物之有盛衰，循环若推毂。
世事良亦然，亦岂物所欲。
金钿鎔落日，零露洒寒玉。
人皆惜芳菲，谁复念幽独。
惟有陶渊明，殷勤费培沃。
簪花从帽落，捻酒醉商陆。
从此擅秋芳，芙桂非同录。
问花何以报，剪首荐醽醁。
他时更粉躯，为公采明目。
圣诞日古潘道中见桃李花
胡庭兰（明代）

青雀黄龙天使槎，赤城琼岛帝臣家。惊涛夜泛千峰月，绝峤春回万树花。

雁背霞从沙际没，鲎帆风向浪前赊。谁临无地通三界，人在中天祝九华。
贫居
郭步韫（清代）

春风亭榭四徘徊，满目萧条院半颓。门掩苍松寒白日，雨馀幽径长青苔。

岁华老我头将雪，时事消人心已灰。燕子不嫌今冷落，年年此日自飞来。
长相思 秋兴
苏清月（清代）

晓风生。晚烟深。几树丹枫点翠屏。钟声处处闻。

零白露。罨青云。征雁萧萧下远汀。斜阳照短亭。
宋丈实父学博以家醴谷检讨半舫诗集暨筠庄侍御所纂汉名臣言行录见饷并附佳石属镌私印赋长歌二十韵
夏翼朝（清代）

吾家珠湖两太史，名誉烜赫传神州。棣华竞爽重文苑，如椽健笔今枚邹。

微云快婿我执友，怡然相见京华秋。寓书远饷二专集，发函珍重逾琅球。

鸿博新诗号半舫，渊明子厚高唱酬。吊古怀贤意苍莽，直与魏晋乐府侔。

追和韩苏石鼓韵，木难火齐珊瑚钩。当年衡文赴东粤，药笼参朮殷勤收。

我读斯编望洋叹，昆仑源泻黄河流。筠庄侍御粹经术，淹贯史籍无全牛。

两汉名臣录嘉懿，发凡起例精校仇。班书范志最闳富，馈贫几册充乾糇。

手定禹贡汇览注，已山作序力阐幽。檃括毛傅称善本，铿铿经说童蒙求。

此稿萧斋久藏弆，副以兹刻光凝眸。先生归去日无事，但藉著述销穷愁。

谢病应同孔巢父，稽古不让李邺侯。贻来绝胜百朋锡，一瓻何用增烦忧，衰年窃笑手腕弱，桃花鱼脑艰雕锼。

付与床头捉刀客，细商{立鬲}扁蟠蛟虬。
癸亥初到岭下寄汪圣锡
张九成（宋代）

人物苦难得，闭眼不敢看。
孤芳擢荒秽，秀色出榛菅。
怀我同心友，正在天一端。
文字妙入圣，操履到所难。
美玉经三煆，贞松过凝寒。
怜我窜庾岭，色惨颜不欢。
书来每慰荐，苦语余辛酸。
不上泰山顶，安知天地宽。
相思暮烟起，片月过前滩。
吴人凌一鸾
海瑞（明代）

简命吴淞续禹功，顿令万派水朝宗。力排豪贵驱妖鳄，为拯民穷副衮龙。

疏抗三朝辞激烈，身经百折意从容。圣明注念嘉忠直，会见恩光下九重。
酬卢秘书
元稹（唐代）

偶有冲天气，都无处世才。未容荣路稳，先踏祸机开。

分久沉荆掾，惭经厕柏台。理推愁易惑，乡思病难裁。

夜伴吴牛喘，春惊朔雁回。北人肠断送，西日眼穿颓。

唯望魂归去，那知诏下来。涸鱼千丈水，僵燕一声雷。

幽匣提清镜，衰颜拂故埃。梦云期紫阁，厌雨别黄梅。

亲戚迎时到，班行见处陪。文工犹畏忌，朝士绝嫌猜。

新识蓬山杰，深交翰苑材。连投珠作贯，独和玉成堆。

剧敌徒相轧，羸师亦自媒。磨砻刮骨刃，翻掷委心灰。

恐被神明哭，忧为造化灾。私调破叶箭，定饮搴旗杯。

金宝潜砂砾，芝兰似草莱。凭君毫发鉴，莫遣翳莓苔。
春日田园杂兴
姚潼翔（宋代）

壁写新年百事昌，春盘次第蓼芽香。
烧灯过了争挑菜，祭社归来便撒秧。
布达几声催耜亩，吴簪天伏正条桑。
一春忙过无多日，又听鹂鹒报麦黄。
过涧歇·归去
晁补之（宋代）

归去。奈故人、尚作青眼相期，未许明时归去。放怀处。买得东皋数亩，静爱园林趣。任过客、剥啄相呼昼扃户。堪笑儿童事业，华颠向谁语。草塘人悄，圆荷过微雨。都付邯郸，一枕清风，好梦初觉，砌下槐影方停午。
子思赋中秋玩月词借韵作诗
程公许（宋代）

山路相呼游冶盘，何妨月下更追欢。情知一夕秋无价，看彻三更酒未阑。

衰鬓侵愁羞自照，回肠索句大应难。可能散发扁舟去，一到垂虹亭上看。